钦定古今图书集成/历象汇编/庶征典/第011卷 > 唐书 > 《天文志序》
## 钦定古今图书集成/历象汇编/庶征典/第011卷 > 唐书 > 《天文志序》

昔者尧命羲和，出纳日月，考星中以正四时。至舜则
曰“在璿玑王衡，以齐七政”而已。虽二典质略，存其大
法，亦由古者天人之际，推候占测，为术犹简。至于后
世，其法渐密者，必积众人之智，然后能极其精微哉！
盖自三代以来详矣。诗人所记婚礼土功，必候天星，
而《春秋》书日食星变，传载诸国所占次舍，伏见逆顺。
至于《周礼》测景求中，分星辨国，妖祥察候，皆可推考，
而独无所为璿玑玉衡者，岂其不用于三代耶？抑其
法制遂亡而不可复得耶？不然，二物者，莫有知其为
何器也。至汉以后，表测景晷，以正地中，分列境界，上
当星次，皆略依古，而又作仪以候天地，而浑天、周髀、
宣夜之说。至于星经历法，皆出于数术之学。唐兴，太
史李淳风《浮图》一行，尤称精博，后世未能过也。至于
天象变见，所以谴告人君者，皆有司所宜谨记也。